 Na ARNALDO VIEIRA LUANDA, Angola SERIKALI ya Angola imeanza mpango wa kuwarejesha nyumbani mapasta wa Kanisa la Universal Church of Kingdom of God (UCKG) lenye makao yake makuu nchini Brazil. Kanisa la UCKG ni mojawapo ya makanisa makubwa nchini Brazil na lina uwakilishi katika zaidi ya mataifa 130. Kiongozi wa Kanisa hilo, Edir Macedo, anaaminika kuwa mmoja wa mapasta wakwasi zaidi ulimwenguni. Waendesha mashtaka nchini Angola walifungulia mashtaka kanisa hilo kwa kosa la uhalifu wa kifedha na ukwepaji ushuru lakini uongozi wa UCKG ulikana mashtaka hayo. Mnamo 2019, maskofu 300 wa kanisa la UCKG walijitenga kutoka kwa uongozi wa tawi lake la Brazil, wakilisuta kwa usimamizi mbaya wa raslimali. Mapasta tisa walifurushwa kutoka Angola mnamo Alhamisi wiki jana ilhali wengine 100 wanatarajiwa kurejeshwa nyumbani Brazil wiki hii. Msemaji wa tawi la Brazil la kanisa la UCKG Bi Ivone Teixeira alisema wanachama 112 wa kanisa ambao ni raia wa Brazil, wakiwemo mapasta, maskofu, wake na wafanyakazi wanatarajiwa kuondoka Angola. Alisema watu hao wamegawanywa kwa makundi 10 kwa safari ya kurejea Brazil wakitoka Angola. Balozi wa Brazil nchini Angola, Bi Rafael Vidal, alisema uamuzi wa serikali ya Angola wa kufurusha maskofu hao utaathiri uhusiano kati ya mataifa hayo mawili. Tafsiri: CHARLES WASONGA You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  